b"\n_START_ARTICLE_\nFargaire\n_START_SECTION_\nOrganitzaci\xc3\xb3\n_START_PARAGRAPH_\nEn una farga ferrera s\xe2\x80\x99obtenia ferro a partir de mena de ferro (mineral) i carb\xc3\xb3 vegetal (combustible). El combustible i el mineral es portaven des de llocs relativament propers fins a la farga. La farga pr\xc3\xb2piament dita era el conjunt d'instal\xc2\xb7lacions que permetien el proc\xc3\xa9s: trompa d'aigua, tovera, caixa dels vents, forn (o fornal), martinets... El conjunt estava protegit per un edifici senzill, format per quatre parets i un sostre.\n_START_SECTION_\nMestre fargaire i ajudant\n_START_PARAGRAPH_\nEl mestre fargaire era el responsable de tot el proc\xc3\xa9s. Primerament constru\xc3\xafa el forn en la forma i dimensions que considerava adequada. Fins i tot quan es tornava a obrir una farga abandonada o quan canviava el responsable, el forn es feia de bell nou._NEWLINE_El mestre fargaire i el seu ajudant s'encarregaven del bon funcionament de les trompes d'aigua i del bon estat de la tovera. Tamb\xc3\xa9 controlaven les quantitats de carb\xc3\xb3, de mena i de grillada, que s'abocaven al forn, i de la qualitat del ferro que es volia aconseguir. Conjuntament amb el maller extreien el masser del forn i el giravoltaven sota el mall del martinet per expulsar la resta d'esc\xc3\xb2ria.\n_START_SECTION_\nMaller i ajudant\n_START_PARAGRAPH_\nEl maller i el seu ajudant s'encarregaven de la part mec\xc3\xa0nica de la roda hidr\xc3\xa0ulica i del martinet, del mall i de l'enclusa, i d'ajudar a remoure el masser sota el mall; conjuntament amb el fargaire i el seu ajudant, controlava el ritme dels cops de mall mitjan\xc3\xa7ant la comporta de la roda hidr\xc3\xa0ulica. Finalitzada l'extracci\xc3\xb3 de les esc\xc3\xb2ries del masser, s'encarregaven de tallar-lo en quatre parts anomenades massoquetes. El picamener es feia c\xc3\xa0rrec de trossejar la mena a cops de mall o de martell per despr\xc3\xa9s fer-ne dues parts, la grillada i la mena. Si la mena que arribava a la farga era massa compacta, la posava al foc per despr\xc3\xa9s deixar-la reposar un temps a la intemp\xc3\xa8rie perqu\xc3\xa8 s'hidrat\xc3\xa9s i es torn\xc3\xa9s porosa.\n_START_SECTION_\nFoguers\n_START_PARAGRAPH_\nDos foguers, amb els seus respectius ajudants, s'ocupaven de tot el procediment de reducci\xc3\xb3 que es duia a terme al forn, aix\xc3\xad com de mantenir al roig el foc de la fornal per conservar escalfades les massoques i les massoquetes.\n_START_SECTION_\nPersonal extern\n_START_PARAGRAPH_\nEl personal extern estava format per l'administrador i l'encarregat. L'administrador s'encarregava de la part comercial i econ\xc3\xb2mica; treballava per al propietari arrendador de la farga o per al fargaire. L'encarregat o ferrer tenia la responsabilitat de l'abastiment del carb\xc3\xb3 i de la mena, aix\xc3\xad com de la distribuci\xc3\xb3 als clients del ferro fargat o estirat."